ছোট বউ বলল, আমার কাজ আছে। তুমি জারিয়াকে বলো মাঠে যেতে। আগন্তুক জারিয়াকে বলতেই সে হাতে পশু চরানোর একটি লাঠি নিয়ে বাড়ি থেকে বেরিয়ে গেল। বাড়িটা চোখের আড়াল হতেই সে নির্দিষ্ট মাঠের দিকে না গিয়ে শহরের এক গলিপথে ঢুকে গেল। হাঁটতে হাঁটতে সে এদিক ওদিক তাকাচ্ছিল, যেন কাউকে খুঁজছে। একসময় সে শহরের শেষ মাথায় চলে এলো। সেখানে এক বিশাল মাঠ। মাঠে মুসলমানদের যুদ্ধ প্রশিক্ষণ চলছে। একদিকে নেজাবাজি ও তলোয়ারের ঝনন ঝনন চলছিল, অন্যদিকে চলছিল উটের দৌড়। লোকজন ভিড় করে খেলা দেখছিল।